En a Edat Meya pronto encomenzó a haber-ie una diferenciación cultural y de concepcions politicas entre as poblacions turcofonas, por un costato os que tendeban a sedentarizar-sen y preferiban un estato civilizato, tendencia representata  por os que serán os selchuquís de Rum, y por atro os turquemans y gazis d'Anatolia Central y Oriental, que se preferiban una sociedat menos controlata y més guerrera y resistiban a acceptar d'os selchuquís de Rum (y dimpués os otomans). Enta l'anyo 1080 un selchuzida se proposó unificar Anatolia y formó o soldanato selchucida de Rum. En a practica o soldanato de Rum tendió a dominar o nuclio central d'Anatolia y orientar l'actibidat d'os gazis enta as provincias perifericas, udi, en contacto con os cristians. En 1176 o soldán de Rum derrotó en Miriokefalon a los bizantins, que fuoron forachitatos d'Anatolia central ya de pa cutio. O soldanato tenió l'apocheu a principios d'o sieglo XIII, dica quan plegoron os mongols. Quan a principios d'o sieglo XIV os mongols perdioron poder y o soldanato de Rum desapareixió, os gazis tornoron a tener fuerza y aproveitoron a nueva plegata de turquemans. A udi de Caramán, en o Taurus combatiba a los cristians d'Armenia-Cilicia, o suyo mainate s'apoderó de Konya (antiga Iconium) y se problamó succesor d'os selchucidas de Rum. Atras udis se formoron en Anatolia occidental: Germiyán, Aydín, Saruhán y Karasi. Os bizantins y os cruzatos teneban mercenarios ditos turcoples que podeban estar fillos de turco y griega y s'heban cristianizato nominalment. A Udi d'Osmán no yera precisament a més important, pero a partir d'ella se formó o Imperio Otomán. En a versión aragonesa d'o "Libro de Marco Polo" denominan l'actual Turquía u Asia la Chica como Turqueman (Turquemania en traduccions a atros idiomas) y dicen que ye habitata por turquemans, armenios y griegos: